柳集亡食蝦蟆詩因有作
作者：晁說之
朝代：宋

paragraphs: 我讀柳侯詩，不見蝦蟆篇。
所亡諒非一，撫卷爲慨然。
不應流落人，吟咏亦不前。
問爾胸中奇，何以能棄捐。
湯湯柳之水，漁無魴與鱣。
背脊得蝦蟆，樽俎薦春鮮。
莫言形貌惡，素蛾與嬋娟。
柳侯比豢豹，賴以韓詩傳。
如聞大呂方，乃無黄鐘圓。
問之州鳩氏，政令恐不宣。
我嘗求元唱，其深在九淵。
侯詩蝦蟆美，人人垂饞涎。
蝦蟆竊自懼，子孫将不延。
奈此文字何，偷攘付蜿蜒。
蜿蜒與蝦蟆，腥介每相憐。
遂令連璧孤，不知今幾年。
念我少年日，未識侯詩妍。
晚見海上老，口誦盡殘編。
因之得揚搉，今古共周旋。
此老可補亡，已矣淚潺湲。